ORDE do 12 de agosto de 2011 pola que se modifican os concertos educativos con centros docentes privados de educación infantil, educación primaria, educación secundaria obrigatoria, educación especial, programas de cualificación profesional inicial e ciclos formativos de grao medio e superior.
Consellería de Educación e Ordenación Universitaria — III. Outras disposicións — 19/08/2011

Mediante orde desta consellería do 9 de xaneiro de 2009, publicada no DOG do 21 de xaneiro, ditáronse as normas para a aplicación do réxime de concertos educativos cos centros docentes privados a partir do curso académico 2009-2010, de conformidade co establecido na Lei orgánica 8/1985, do 3 de xullo, reguladora do dereito á educación, na Lei orgánica 2/2006, do 3 de maio, de educación, e no Real decreto 2377/1985, do 18 de decembro, polo que se aproba o Regulamento de normas básicas sobre concertos educativos. A duración dos concertos subscritos será por un período de catro anos, ata o curso 2012-2013.
Mediante Orde do 26 de agosto de 2009 (DOG do 31 de agosto), actualizada polas ordes do 21 de decembro de 2009 (DOG do 30 de decembro) e do 11 de agosto de 2010 (DOG do 23 de agosto), aprobáronse os concertos educativos con centros docentes privados de educación infantil, educación primaria, educación secundaria obrigatoria, educación especial, programas de cualificación profesional inicial, ciclos formativos de grao medio e de grao superior.
De conformidade co previsto na Orde do 9 de xaneiro de 2009, en relación co Real decreto 2377/1985, do 18 de decembro, os concertos poderán modificarse a partir do curso 2010-2011 por instancia de parte ou de oficio, seguindo procedemento que a orde determina.
Por isto, por proposta da Dirección Xeral de Centros e Recursos Humanos,
Primeiro.
Modificación dos concertos vixentes.
1. Modificar, segundo se detalla no anexo I desta orde, os concertos educativos subscritos cos centros docentes privados aprobados pola Orde do 26 de agosto de 2009, modificada polas ordes do 21 de decembro de 2009 e do 11 de agosto de 2010.
2. Estes concertos terán vixencia ata o curso 2012-2013, incluído.
Segundo.
Formación en centros de traballo.
Aprobar a formación en centros de traballo para os ciclos formativos de grao medio e grao superior de duración dun curso, que se realizará nos meses de setembro a novembro de 2011, segundo se detalla no anexo II.
Terceiro.
Formalización do concerto.
1. As modificacións efectuaranse mediante addenda ao documento administrativo de formalización de concerto educativo subscrito polo centro, que se asinará pola persoa titular do centro privado ou persoa con representación debidamente acreditada e polo director xeral de Centros e Recursos Humanos, de conformidade coa Orde do 22 de abril de 2010 de delegación de competencias nos órganos superiores e periféricos da Consellería de Educación e Ordenación Universitaria.
2. Os centros afectados acreditarán ante a Dirección Xeral de Centros e Recursos Humanos, no prazo dun mes desde a publicación desta orde no
Diario Oficial de Galicia
, que se atopan ao día do pagamento de todas as súas obrigas tributarias e coa Seguridade Social.
3. Se a titularidade do centro non subscribise o documento de formalización na data que se lle notifique, entenderase decaído o seu dereito.
Cuarto.
Efectos da modificación
.
Esta orde terá efectos económicos e administrativos do 1 de setembro de 2011.
Contra esta orde, que esgota a vía administrativa, os interesados poderán interpoñer recurso potestativo de reposición ante esta consellería, no prazo dun mes, a partir do día seguinte ao da súa publicación no
Diario Oficial de Galicia
, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común ou, directamente, o recurso contencioso-administrativo, no prazo de dous meses contados desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade coa Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 12 de agosto de 2011.
Educación infantil
Educación primaria (EP) e educación secundaria obrigatoria (ESO)
Ciclos formativos de grao medio
Ciclos formativos de grao superior
Programas de cualificación profesional inicial
Formación en centros de traballo (FCT)